b'\n_START_ARTICLE_\nGrigorijus Rozovskis\n_START_SECTION_\nBiografija\n_START_PARAGRAPH_\nIlgametis Chemijos instituto darbuotojas ir Lietuvos moksl\xc5\xb3 akademijos bendradarbis. Savo ilgos mokslin\xc4\x97s karjeros metu yra paskelb\xc4\x99s vis\xc4\x85 eil\xc4\x99 mokslini\xc5\xb3 darb\xc5\xb3, skirt\xc5\xb3 dviems pagrindin\xc4\x97ms jo tyrim\xc5\xb3 sritims\xc2\xa0\xe2\x80\x93 vario (III) jungini\xc5\xb3 tyrimui ir metal\xc5\xb3 sulfid\xc5\xb3 dang\xc5\xb3 formavimui ant \xc4\xafvairi\xc5\xb3 dielektrik\xc5\xb3 pavir\xc5\xa1i\xc5\xb3, siekiant tuos pavir\xc5\xa1ius metalizuoti._NEWLINE_U\xc5\xbe 1959\xe2\x80\x931980\xc2\xa0m. paskelbt\xc5\xb3 darb\xc5\xb3 apie trivalen\xc4\x8dio vario jungini\xc5\xb3 chemij\xc4\x85 cikl\xc4\x85 prof. G. Rozovskiui kartu su A.Prokop\xc4\x8diku 1983\xc2\xa0m. suteikta Lietuvos valstybin\xc4\x97 premija chemijos moksl\xc5\xb3 srityje. Didel\xc4\x97 praktin\xc4\x97 toki\xc5\xb3 jungini\xc5\xb3 tyrim\xc5\xb3 reik\xc5\xa1m\xc4\x97 paai\xc5\xa1k\xc4\x97jo po 1987\xc2\xa0m., kai \xc5\xa1veicar\xc5\xb3 mokslininkai atrado pla\xc4\x8diai pagars\xc4\x97jus\xc4\xaf pasaulyje auk\xc5\xa1tatemperat\xc5\xabr\xc4\xaf superlaidum\xc4\x85 ir pasirod\xc4\x97, kad b\xc5\xabtinas t\xc5\xb3 superlaidinink\xc5\xb3 komponentas yra trivalen\xc4\x8dio vario junginiai.\n_START_SECTION_\nMokslin\xc4\x97 veikla\n_START_PARAGRAPH_\nVilniaus Chemijos instituto mokslin\xc4\x97 grup\xc4\x97, kuriai vadovavo Grigorijus Rozovskis ir Arianas Prokop\xc4\x8dikas, vis\xc4\x85 eil\xc4\x99 met\xc5\xb3 paskyr\xc4\x97 trivalen\xc4\x8dio vario (III) jungini\xc5\xb3 analiz\xc4\x97s metod\xc5\xb3 k\xc5\xabrimams; tai buvo pirmieji pasaulyje tokio pob\xc5\xabd\xc5\xbeio i\xc5\xa1radimai. Tyrimuose dalyvavo Chemijos ir chemin\xc4\x97s technologijos instituto (Lietuvos MA ChChTI), Lietuvos Teismo ekspertiz\xc4\x97s bei Petrozavodsko universiteto (Karelija) mokslo darbuotojai. Dalis gaut\xc5\xb3 analizin\xc4\x97s krypties rezultat\xc5\xb3, ypa\xc4\x8d susijusi\xc5\xb3 su naujai pasteb\xc4\x97tais fenomenais, pripa\xc5\xbeinti ir patentuoti. 1968\xc2\xa0m. A. Prokop\xc4\x8dikas, G. Rozovskis ir R. Jankauskas paskelb\xc4\x97 Mokslin\xc4\x97je Akademijoje darb\xc4\x85, kuriame pristat\xc4\x97 naujas vario (III) kompleks\xc5\xb3 panaudojimo sritis. Darbo autoriai parod\xc4\x97, jog perjodatas yra ligandas, ne tik stabilizuojantis vario (III) oksidacijos laipsn\xc4\xaf, bet ir gebantis oksiduoti dvivalent\xc4\xaf var\xc4\xaf Cu(II) iki trivalen\xc4\x8dio vario Cu(III). 1970\xc2\xa0m. mokslini\xc5\xb3 bendradarbi\xc5\xb3 grup\xc4\x97, kuri\xc4\x85 sudar\xc4\x97 P.Norkus, J. Jankauskas ir G. Rozovskis, pristat\xc4\x97 autorin\xc4\xaf liudijim\xc4\x85, kuriame pa\xc5\xbeym\xc4\x97jo, kad labai ma\xc5\xbei rutenio jungini\xc5\xb3 kiekiai nepaprastai pagreitina \xc5\xa1i\xc4\x85 nauj\xc4\x85 redokso reakcij\xc4\x85._NEWLINE_Nuo 1980-t\xc5\xb3j\xc5\xb3 vidurio tyrin\xc4\x97jo plastik\xc5\xb3 dekoratyvin\xc4\x97s metalizacijos proces\xc5\xb3 galimybes, metalizacijos absorbcinius metodus, specializavosi vario ir jo jungini\xc5\xb3 dang\xc5\xb3 galimyb\xc4\x97se ir technologijose. G. Rozovskis atliko trivalen\xc4\x8dio vario jungini\xc5\xb3 tyrimus, \xc5\xa1iai temai paskyr\xc4\x97 vis\xc4\x85 eil\xc4\x99 straipsni\xc5\xb3, su juo kartu dirbo ir buvo straipsni\xc5\xb3 bendraautoriai Lietuvos chemikai P. Norkus, M. \xc5\xa0alkauskas. 1991\xc2\xa0m. G. Rozovskis \xc4\xaf savo mokslin\xc4\x99 veikl\xc4\x85 \xc4\xaftrauk\xc4\x97 ir kobalto sulfido dang\xc5\xb3 susidarymo tyrimus, tobulino kobalto sulfido dengimo technologini\xc5\xb3 proces\xc5\xb3 galimybes._NEWLINE_1990\xc2\xa0m. G. Rozovskis tyr\xc4\x97 trivalen\xc4\x8dio vario buvim\xc4\x85 superlaidininkuose. G. Rozovskis ir A. Misevi\xc4\x8dius kartu su Bendrosios ir neorganin\xc4\x97s chemijos instituto (IONCh, Maskva) bendradarbiais pasi\xc5\xabl\xc4\x97 specifin\xc4\x99 indikatorin\xc4\x99 reakcij\xc4\x85, kuri kaip tik \xc4\xafrod\xc4\x97 trivalen\xc4\x8dio vario Cu(III) buvim\xc4\x85 auk\xc5\xa1tatemperat\xc5\xabriuose superlaidininkuose. Buvo atskleista reakcijos esm\xc4\x97: paveikus superlaidinink\xc4\x85 telurato jonais, susidaro spalvotas tirpalas, kurio spektras atitinka diteluratokuprato (III) spektr\xc4\x85._NEWLINE_1995\xc2\xa0m. Chemijos institute G. Rozovskis su bendradarbiais pasi\xc5\xabl\xc4\x97 dekoratyvin\xc4\x97s metalizacijos tikslams ant ABS plastiko pavir\xc5\xa1iaus vietoje vario sulfido formuoti kobalto sulfido sluoksnius. D\xc4\x97l privalum\xc5\xb3, kuriais pasi\xc5\xbeym\xc4\x97jo metalizacijos procesas kobalto sulfido pagrindu, licencij\xc4\x85 \xc5\xa1iam procesui nupirko JAV firma ENTHONE\xc2\xa0\xe2\x80\x93 OMI, kuri kartu su Chemijos institutu j\xc4\xaf patentavo. Patento autoriai: L.Naru\xc5\xa1kevi\xc4\x8dius, G.Rozovskis, M. Baranauskas, J.Vinkevi\xc4\x8dius bei firmos atstovai A. Mobius ir P. Pies.'